Document ID: 32014D0251

KOMISSION TÄYTÄNTÖÖNPANOPÄÄTÖS,
annettu 29 päivänä huhtikuuta 2014,
Euroopan maaseudun kehittämisen maatalousrahastosta (maaseuturahastosta) rahoitettaviin menoihin liittyvien jäsenvaltioiden maksajavirastojen tilien tarkastamisesta ja hyväksymisestä varainhoitovuoden 2013 osalta
(tiedoksiannettu numerolla C(2014) 2785)
(2014/251/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisen maatalouspolitiikan rahoituksesta 21 päivänä kesäkuuta 2005 annetun neuvoston asetuksen (EY) N:o 1290/2005 (1) ja erityisesti sen 30 artiklan,
ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (2) ja erityisesti sen 119 artiklan 1 kohdan,
ottaa huomioon komission asetuksen (EY) N:o 885/2006 (3) ja erityisesti sen 10 artiklan,
on kuullut maatalousrahastojen komiteaa,
sekä katsoo seuraavaa:
(1)
Asetuksen (EU) N:o 1306/2013 119 artiklan 1 kohdan toisessa alakohdassa, sellaisena kuin se on muutettuna eräistä maaseudun kehittämisen maatalousrahastosta (maaseuturahasto) myönnettävää tukea koskevista siirtymäsäännöksistä, Euroopan parlamentin ja neuvoston asetuksen (EU) N:o 1305/2013 muuttamisesta varojen ja niiden jaon osalta vuonna 2014 sekä neuvoston asetuksen (EY) N:o 73/2009 ja Euroopan parlamentin ja neuvoston asetusten (EU) N:o 1307/2013, (EU) N:o 1306/2013 ja (EU) N:o 1308/2013 muuttamisesta niiden soveltamisen osalta vuonna 2014 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1310/2013 (4) 8 artiklalla, säädetään, että asetuksen (EY) N:o 1290/2005 30 artiklaa sovelletaan maatalouden varainhoitovuonna 2013 toteutuneiden menojen ja suoritettujen maksujen tarkastamiseen ja hyväksymiseen.
(2)
Asetuksen (EY) N:o 1290/2005 30 artiklan mukaan (kuten tarkoitetaan asetuksen (EU) N:o 1306/2013 119 artiklan 1 kohdan toisessa alakohdassa, sellaisena kuin se on muutettuna asetuksen (EU) N:o 1310/2013 8 artiklalla) komissio tarkastaa ja hyväksyy mainitun asetuksen 6 artiklassa tarkoitettujen maksajavirastojen tilit jäsenvaltioiden toimittamien tilinpäätösten sekä niiden liitteenä toimitettujen tarkastamiseen ja hyväksymiseen tarvittavien tietojen ja tilien täydellisyyttä, täsmällisyyttä ja todenperäisyyttä koskevien todistusten sekä todentamisviranomaisten laatimien kertomusten perusteella.
(3)
Neuvoston asetuksen (EY) N:o 1290/2005 soveltamista koskevista yksityiskohtaisista säännöistä maksajavirastojen kirjanpidon ja meno- ja tuloilmoitusten sekä menojen korvaamista koskevien edellytysten osalta maataloustukirahaston ja maaseuturahaston yhteydessä 21 päivänä kesäkuuta 2006 annetun komission asetuksen (EY) N:o 883/2006 (5) 5 artiklan mukaisesti maataloustukirahaston kirjanpitoa koskeva varainhoitovuosi alkaa 16 päivänä lokakuuta vuonna N - 1 ja päättyy 15 päivänä lokakuuta vuonna N. Tilien tarkastamisen ja hyväksymisen yhteydessä olisi maaseuturahaston ja maataloustukirahaston menoja koskevan viitejakson yhdenmukaistamiseksi otettava varainhoitovuoden 2013 osalta huomioon jäsenvaltioiden 16 päivän lokakuuta 2012 ja 15 päivän lokakuuta 2013 välisenä aikana toteuttamat menot.
(4)
Komission asetuksen (EY) N:o 885/2006 10 artiklan 2 kohdan toisessa alakohdassa säädetään, että mainitun asetuksen 10 artiklan 1 kohdan ensimmäisessä alakohdassa tarkoitetun tilien tarkastamista ja hyväksymistä koskevan päätöksen perusteella kultakin jäsenvaltiolta perittävät määrät tai sille maksettavat määrät vahvistetaan vähentämällä kyseisen varainhoitovuoden osalta maksetut välimaksut samalle vuodelle 1 kohdan mukaisesti hyväksytyistä menoista. Komissio vähentää tämän määrän seuraavasta välimaksusta tai lisää sen siihen.
(5)
Komissio on tarkastanut jäsenvaltioiden sille toimittamat tiedot ja ilmoittanut jäsenvaltioille tarkastusten tulokset sekä tarvittavat oikaisut ennen 31 päivää maaliskuuta 2014.
(6)
Komissio voi tilinpäätösten ja liiteasiakirjojen perusteella antaa eräiden maksajavirastojen osalta päätöksen toimitettujen tilinpäätösten täydellisyydestä, täsmällisyydestä ja todenperäisyydestä. Liitteessä I vahvistetaan jäsenvaltioittain tarkastetut ja hyväksytyt määrät sekä jäsenvaltioilta perittävät tai niille maksettavat määrät.
(7)
Eräiden muiden maksajavirastojen toimittamat tiedot edellyttävät lisätutkimuksia, eikä näiden virastojen tilejä voida sen vuoksi tarkastaa ja hyväksyä tällä päätöksellä. Kyseiset maksajavirastot luetellaan liitteessä II.
(8)
Komissio voi asetuksen (EY) N:o 1290/2005 27 artiklan mukaisesti vähentää jäsenvaltioille suoritettavia välimaksuja tai keskeyttää ne. Komissio ilmoittaa tästä jäsenvaltiolle. Komission olisi tässä päätöksessä otettava huomioon alennetut tai keskeytetyt määrät, jotta määriä, joihin voidaan myöhemmin soveltaa rahoitusoikaisua, ei korvattaisi aiheettomasti tai väärään aikaan. Esimerkiksi maaseudun kehittämisohjelmaa ”Lazio” (CCI 2007IT06RP0005) koskeva vuoden 2013 toinen neljännesvuosittainen ilmoitus kattoi 753 591,20 euroa ja kolmas 532 237,50 euroa. Nämä määrät myös sisällytettiin varainhoitovuoden 2013 vuosi-ilmoitukseen. Kyseisiin määriin sovellettiin neuvoston asetuksen (EY) N:o 1290/2005 27 artiklan 3 kohdan ja asetuksen (EU) N:o 1306/2013 41 artiklan nojalla vähennyksiä: komission päätöksellä C(2013) 8989 sääntöjenvastaisen rahoituksen vuoksi ja komission päätöksellä C(2014) 1278 pakollisen tarkistuksen määräaikojen noudattamatta jättämisen vuoksi. Koska asetuksen (EY) N:o 1290/2005 31 mukainen menettely on vielä kesken, kyseiset vähennykset olisi säilytettävä.
(9)
Asetuksen (EY) N:o 885/2006 10 artiklan 1 kohdan toisessa ja kolmannessa alakohdassa säädetään, että tilien tarkastamista ja hyväksymistä koskevassa päätöksessä määritellään määrät, jotka on veloitettava EU:lta ja asianomaiselta jäsenvaltiolta asetuksen (EY) N:o 1290/2005 32 ja 33 mukaisesti. Asetuksen (EU) N:o 1306/2013 119 artiklan 1 kohdan toisen alakohdan mukaisesti asetuksen (EY) N:o 1290/2005 30 artiklassa säädettyä menettelyä sovelletaan edelleen maatalousalan varainhoitovuonna 2013 toteutuneisiin menoihin ja suoritettuihin maksuihin. Koska 32 ja 33 artikla olivat voimassa maatalouden varainhoitovuonna 2013, niiden soveltamisesta johtuvat määrät olisi otettava huomioon varainhoitovuotta 2013 koskevassa tilien tarkastamista ja hyväksymistä koskevassa päätöksessä.
(10)
Asetuksen (EY) N:o 1290/2005 33 artiklan 8 kohdan mukaan asianomainen jäsenvaltio vastaa 50-prosenttisesti takaisinperinnän toteuttamatta jättämisen taloudellisista seurauksista, jos takaisinperintää ei ole toteutettu ennen maaseudun kehittämisohjelman päättämistä, ja ne otetaan huomioon joko neljän vuoden kuluttua ensimmäisen asteen hallinnollisen tai oikeudellisen päätöksen antamisesta tai kahdeksan vuoden kuluttua, jos takaisinperintä on oikeudellisen menettelyn kohteena kansallisissa tuomioistuimissa, taikka ohjelmaa päätettäessä, jos edellä mainitut määräajat kuluvat loppuun ennen ohjelman päättämistä. Mainitun asetuksen 33 artiklan 4 kohdassa velvoitetaan jäsenvaltiot toimittamaan komissiolle tilinpäätöksen yhteydessä yhteenveto väärinkäytösten vuoksi aloitetuista takaisinperintämenettelyistä. Yksityiskohtaiset säännöt jäsenvaltioiden ilmoitusvelvollisuudesta, joka koskee takaisin perittäviä määriä, annetaan asetuksessa (EY) N:o 885/2006. Mainitun asetuksen liitteessä III esitetään taulukko, joka jäsenvaltioiden oli toimitettava vuonna 2014. Komissio päättää jäsenvaltioiden toimittamien taulukoiden perusteella rahoituksellisista seurauksista, joita sovelletaan, kun takaisinperintää ei ole toteutettu neljän tai kahdeksan vuoden kuluessa. Sen vuoksi tällä päätöksellä ei rajoiteta sellaisten sääntöjenmukaisuuden tarkastusmenettelyn mukaisten myöhempien päätösten soveltamista, jotka komissio voi antaa asetuksen (EY) N:o 1290/2005 33 artiklan 5 kohdan mukaisesti.
(11)
Asetuksen (EY) N:o 1290/2005 33 artiklan 7 kohdan ja asetuksen (EY) N:o 885/2006 10 artiklan nojalla jäsenvaltiot voivat päättää jättää takaisinperintämenettelyn suorittamatta maaseudun kehittämisohjelman päättymisen jälkeen. Tällainen päätös voidaan tehdä vain, jos takaisinperinnästä aiheutuneet ja ennakoitavat kustannukset ovat yhteensä suuremmat kuin takaisin perittävä määrä tai jos takaisinperintä osoittautuu mahdottomaksi velallisen tai sääntöjenvastaisuudesta oikeudellisesti vastuussa olevien henkilöiden maksukyvyttömyyden, joka on todettu ja tunnustettu asianomaisen jäsenvaltion kansallisen lainsäädännön mukaisesti. Jos tällainen päätös on tehty neljän vuoden kuluessa ensimmäisen asteen hallinnollisen tai oikeudellisen päätöksen tekemisestä tai kahdeksan vuoden kuluessa, jos takaisinperintää käsitellään kansallisessa tuomioistuimessa, takaisinperinnän toteuttamatta jättämisestä aiheutuvat taloudelliset seuraukset olisi katettava 100-prosenttisesti EU:n talousarviosta. Asetuksen (EY) N:o 1290/2005 33 artiklan 4 kohdassa tarkoitetussa yhteenvedossa ilmoitetaan määrät, joiden osalta jäsenvaltio on päättänyt olla suorittamatta takaisinperintää, sekä päätöksen perustelut. Nämä määrät eivät jää asianomaisten jäsenvaltioiden vastattaviksi, vaan ne katetaan EU:n talousarviosta. Sen vuoksi tällä päätöksellä ei rajoiteta sellaisten sääntöjenmukaisuuden tarkastusmenettelyn mukaisten myöhempien päätösten soveltamista, jotka komissio voi tehdä kyseisen asetuksen 33 artiklan 5 kohdan mukaisesti.
(12)
Asetuksen (EY) N:o 1290/2005 24 artiklan 4 kohdan (kuten asetuksen (EU) N:o 1306/2013 34 artiklan 2 kohdassa tarkoitetaan, sellaisena kuin se on muutettuna asetuksen (EU) N:o 1310/2013 8 artiklalla) mukaisesti ennakko- ja välimaksujen yhteenlaskettu määrä kullekin maaseudun kehittämisohjelmalle on enintään 95 prosenttia maaseuturahaston rahoitusosuudesta.
(13)
Asetuksen (EY) N:o 1290/2005 26 artiklan 3 kohdan b alakohdan (kuten asetuksen (EU) N:o 1306/2013 36 artiklan 3 kohdan b alakohdassa tarkoitetaan) mukaisesti välimaksut on suoritettava siten, ettei kuhunkin toimintalinjaan maaseuturahastosta myönnettävän kokonaisrahoituksen kokonaismäärää ylitetä. Lisäksi asetuksen (EY) N:o 883/2006 17 artiklan 4 kohdassa (kuten asetuksen (EU) N:o 1306/2013 34 artiklan 2 kohdassa tarkoitetaan) säädetään, että jos menoilmoitusten yhteenlaskettu määrä ylittää maaseudun kehittämisohjelman jollekin toimintalinjalle varatun kokonaismäärän, maksettava määrä rajoitetaan kyseiseen toimintalinjaan varattuun määrään, sanotun kuitenkaan rajoittamatta asetuksen (EY) N:o 1290/2005 24 artiklan 4 kohdassa säädetyn enimmäismäärän soveltamista. Maaseudun kehittämisohjelman 2007PT06RP0001 toimintalinjan 2 rahoitussuunnitelma ylitettiin 913 212,81 eurolla vuoden 2013 kolmannessa neljännesvuosittaisessa ilmoituksessa. Komissio ei ole maksanut tätä määrää. Komissio ei ole hyväksynyt ja vahvistanut uutta rahoitussuunnitelmaa. Näin ollen varainhoitovuoden 2013 vuosi-ilmoitukseen sisällytetty 913 212,81 euron määrä olisi jätettävä varainhoitovuoden 2013 tilien tarkastamista ja hyväksymistä koskevan päätöksen ulkopuolelle. Komissio korvaa sen myöhemmin, kun uusi rahoitussuunnitelma on hyväksytty.
(14)
Asetuksen (EY) N:o 1290/2005 30 artiklan 2 kohdan mukaisesti tällä päätöksellä ei rajoiteta sellaisten sääntöjenmukaisuuden tarkastusmenettelyn mukaisten myöhempien päätösten soveltamista, jotka komissio voi antaa sellaisten menojen, joita ei ole toteutettu Euroopan unionin sääntöjen mukaisesti, jättämiseksi Euroopan unionin rahoituksen ulkopuolelle,
ON HYVÄKSYNYT TÄMÄN PÄÄTÖKSEN:
1 artikla
Jäljempänä 2 artiklassa tarkoitettuja maksajavirastoja lukuun ottamatta jäsenvaltioiden maksajavirastojen Euroopan maaseudun kehittämisen maatalousrahastosta (maaseuturahastosta) varainhoitovuodelta 2013 rahoitettuja menoja koskevat tilit tarkastetaan ja hyväksytään.
Asianomaisilta jäsenvaltioilta tämän päätöksen nojalla kunkin maaseudun kehittämisohjelman osalta perittävät tai niille maksettavat määrät, asetuksen (EY) N:o 1290/2005 33 artiklan 8 kohdan soveltamisesta johtuvat määrät mukaan luettuina, vahvistetaan liitteessä I.
2 artikla
Liitteessä II vahvistettuja jäsenvaltioiden maksajavirastojen varainhoitovuoden 2013 tilejä, jotka liittyvät maaseuturahastosta kunkin maaseudun kehittämisohjelman osalta rahoitettaviin menoihin, ei käsitellä tässä päätöksessä, vaan niistä annetaan tilien tarkastamista ja hyväksymistä koskeva päätös myöhemmin.
3 artikla
Tällä päätöksellä ei rajoiteta sellaisten sääntöjenmukaisuuden tarkastusmenettelyn mukaisten myöhempien päätösten soveltamista, jotka komissio voi antaa asetuksen (EY) N:o 1290/2005 31 artiklan mukaisesti sellaisten menojen, joita ei ole toteutettu Euroopan unionin sääntöjen mukaisesti, jättämiseksi Euroopan unionin rahoituksen ulkopuolelle.
4 artikla
Tämä päätös on osoitettu kaikille jäsenvaltioille.
Tehty Brysselissä 29 päivänä huhtikuuta 2014.

Labels: 4
15
6